b'\n_START_ARTICLE_\nOrlando Vallejo\n_START_PARAGRAPH_\nSi Orlando Vallejo (ipinanganak sa Arroyo Naranjo, Kuba noong 30 Abril 1919 \xc2\xa0\xe2\x80\x93  namatay sa Miami, Estados Unidos noong 20 Enero 1981) ay isang Kubanong mang-aawit.  Isa siya sa mga itinuturing na "dakilang bolerista" (magiting na mang-aawit sa estilong "bolero").\n_START_SECTION_\nTalambuhay\n_START_PARAGRAPH_\nNakatanggap si Vallejo ng edukasyon mula sa Santiago de Las Vegas, sa Kuba, kung saan nag-umpisa siyang kumanta ng mga awiting pan-tanggo sa mga tanghalang popular, at gumanap bilang bokalista para sa orkestrang Ritmo Alegre.  Pagkaraan nito nakiisa siya sa Sexteto Progreso, sa mga orkestrang Paul\xc3\xadn, sa Quintana Melody Boys, sa mga orkestra nina Ren\xc3\xa9 Touzet, Bebo Vald\xc3\xa9s, Sonora Matancera, Sen\xc3\xa9n Su\xc3\xa1rez at Yoyo Casteleiro, sa orkestrang Orquesta Arag\xc3\xb3n, bilang kasama ni Luis Sant\xc3\xad, sa orkestra ng Habana Casino, at sa Kuvavana at Casino.  Habang nagaganap ang mga ito, nakapagsolo din siya at nakapagrekord o nakapagtala ng mga tugtugin sa ilalim ng tatak na Panart.  Nakapagtanghal din siya sa maraming mga programang pangradyo at pantelebisyon, at nakapagpalabas din sa pang-gabing mga klab._NEWLINE_Noong 1963, nilisan niya ang Kuba upang magpunta sa Estados Unidos.'